Mann i 50-årene omkom etter båtulykke i Averøy
Det bekrefter Møre og Romsdal politidistrikt på Twitter sent søndag kveld. Mannen ble fraktet med luftambulanse til St. Olavs hospital i Trondheim og tilstanden ble beskrevet som kritisk. Pårørende er varslet. Det var totalt fire personer om bord da ulykken inntraff. Tre personer klarte å komme seg til land, mens mannen som omkom ble funnet under båten. – Etter at redningspersonell kom til stedet lyktes man med å få båten inn til land, og da ble fjerdemann funnet, sa operasjonsleder John Bratland til VG tidligere søndag kveld. Alle personene involvert i ulykken er fra Latvia, og var på ferie i Norge. – Det er fire menn i alderen midten av 30-årene til midten av 60-årene. fortalte operasjonslederen. Politiet har fått en foreløpig forklaring fra de tre personene som kom seg i land. – På grunn av språkproblemer er det bestemt ny forklaring senere, men vi sitter med et bilde av hva som har skjedd. Det er ikke mistanke om noe straffbart, sa Bratland. Han forteller at det var gråvær, sterk vind og mindre bølger da ulykken inntraff. – Med den korte forklaringen vi har fått så er det på grunn av vær og vind at hendelsen har skjedd, sa operasjonslederen. Båten er en skjærgårdsjeep, forteller politiet.
En mann i 50-årene fra Latvia omkom etter båtulykke i Hasløysundet i Averøy kommune i Møre og Romsdal søndag ettermiddag.